**Comunicat de presă, 8. 10. 2025**

**„Starea învățământului sălăjean. Anul școlar 2024-2025”**

Miercuri, 8 octombrie 2025, la sediul Inspectoratului Școlar Județean Sălaj, sub genericul „Starea învățământului sălăjean,” a fost prezentat bilanțul anului școlar 2024-2025. Au participat la acest eveniment: directorii unităților de învățământ; inspectorul școlar general, prof. Bancea Gheorghe; inspectorii școlari generali adjuncți, prof. Forț Corina și prof. dr. Kovács Irina; directorul Casei Corpului Didactic Sălaj, prof. Matyas Mirel; inspectorii școlari; metodiști ai Casei Corpului Didactic Sălaj și reprezentanți ai presei. Printre invitații de onoare s-au numărat: Preasfințitul Benedict, episcopul Sălajului; președintele Consiliului Județean Sălaj, Dinu Iancu Sălăjanu alături de vicepreședintele Crișan Adrian; prefectul Bîrsan Claudiu împreună cu subprefectul Dari Toma; primarul Municipiului Zalău, Florin Florian.

Raportul „ Starea învățământului sălăjean. Anul școlar 2024-2025” a fost adus la cunoștința celor prezenți, într-un mod succint, de către domnul inspector școlar general, prof. Bancea Gheorghe și s-a remarcat prin complexitatea aspectelor abordate: prioritățile Inspectoratulul Școlar Județean Sălaj; rețeaua școlară; efectivele de elevi și de cadre didactice; programul „Masa sănătoasă” de care au beneficiat 39 școli sălăjene; programele guvernamentale și facilitățile pentru elevi (situația cheltuielilor de transport și a burselor școlare); rezultatele elevilor la Examenele Naționale, la olimpiadele și concursurile școlare; rezultatele cadrelor didactice la Concursul de Titularizare și la examenul pentru Definitivarea în învățământ; statististica inspecțiilor școlare generale, de revenire și tematice; mobilitățile Erasmus; proiectele și activitățile educative.

La fel de succint, au fost prezentate: Activitatea Casei Corpului Didactic Sălaj (prof. Matyas Mirel), Activitatea Centrului Județean de Resurse și Asistență Educațională Sălaj (prof. Mesaroș Adina), Activitatea Centrului Județean de Excelență Sălaj (prof. Tuduce Ioana), precum și Activitatea Palatului Copiilor Zalău (prof. Sava Dan).

Spre finalul evenimentului, doamna inspector școlar general adjunct, prof. dr. Kovács Irina a făcut cunoscut „Planul managerial al Inspectoratului Școlar Județean Sălaj” menționând faptul printre țintele strategice ale acestei instituții de învățământ pot fi identificate diminuarea alfabetismului funcțional și combaterea bullying-ului. Ulterior, grație materialului realizat, „Graficul unic de îndrumare și control prin inspecția școlară,” doamna inspector școlar general adjunct, prof. Forț Corina a oferit informații generoase și importante despre obiectivele, principiile și funcțiile inspecției școlare. De asemenea, a fost prezentat calendarul inspecțiilor școlare generale și tematice, inspecții care vor avea loc în anul școlar 2025-2026.

Concluziile au aparținut distinșilor oaspeți, care au evidențiat importanța educației și au apreciat, atât conținutul dens, cât și calitatea amplului raport, menit să exprime, în cuvinte și în cifre, o imagine clară și obiectivă a învățământului sălăjean.

Biroul de presă

al Inspectoratului Școlar Județean Sălaj